DA Den Europæiske Unions Tidende CE 88/7

(2004/C 88 E/0008)

SKRIFTLIG FORESPØRGSEL E-0258/03

af Bob van den Bos (ELDR) til Kommissionen

(5. februar 2003)

Om: Udvidelsen og udviklingssamarbejde

Udvidelsen af Den Europæiske Union giver mulighed for at øge EU's indflydelse på verdensplan. Efter tiltrædelsen forventes kandidatlandene at deltage i EU's udviklingssamarbejde. Men ifølge Trialog's policy paper (om udviklingssamarbejde i forbindelse med udvidelsen af EU, anden udgave) fra november 2002 har kandidatlandene endnu ikke modtaget officielle retningslinjer om udviklingssamarbejde. Derfor er deres rolle inden for EU's udviklingssamarbejde stadig uklar. Desuden har de fleste kandidatlande meget lidt erfaring med at yde udviklingsbistand. Nogle af dem har end ikke en national udviklingspolitik eller -ordning.

1. Hvilke konkrete foranstaltninger har Kommissionen truffet med henblik på at forberede kandidatlandene på EU's udviklingspolitik? Hvilke vil den træffe fremover?

2. Hvilke kriterier har Kommissionen anvendt til at måle kandidatlandenes fremskridt i forbindelse med udviklingsspørgsmål?

Svar afgivet på Kommissionens vegne af Günter Verheugen

(7. marts 2003)

I forbindelse med forberedelserne til medlemsskab er de tiltrædende lande blevet indgående informeret om EU-retten, herunder EU's udviklingssamarbejde. Ud over screeningprocessen har de tiltrædende lande også deltaget i en række bilaterale og multilaterale møder, hvor man har drøftet forskellige aspekter af EU's udviklingssamarbejde. Kommissionen organiserede bl.a. et seminar i juli 2002, som udelukkende drejede sig om at forklare de forskellige aspekter af EU's udviklingssamarbejde for de tiltrædende lande samt udveksle erfaringer og knowhow mellem de nuværende og kommende medlemsstater.

Kommissionen har i de seneste måneder indledt en mere systematisk behandling af udvidelsens praktiske følger for EU's udviklings- og samarbejdspolitik. Medlemmet af Kommissionen med ansvar for udvikling foretog en rejse til Prag i december 2002 med sigte på at øge den offentlige bevidsthed i de tiltrædende lande om udviklingsaspekterne ved udvidelsen, og han vil efter planen deltage i en ministerkonference i Berlin i april 2003. Generaldirektoratet for Udvikling har deltaget i adskillige seminarer i de tiltrædende lande (Slovenien, Polen og Tjekkiet) om EU's udviklingspolitik. Han vil deltage i et seminar om udvikling og udvidelse i København i marts 2003. Kommissionen deltager også aktivt i workshops og seminarer, der specifikt drejer sig om udviklingsspørgsmål (Bonn, Wien).

EU-medlemsstaternes generaldirektører for udvikling har sat spørgsmålet på dagsordenen for deres uformelle møder, og der blev i februar 2003 afholdt et møde udelukkende om udvidelsen.

I perioden fra afslutningen af tiltrædelsesforhandlingerne til datoen for tiltrædelsen vil Kommissionen følge de tiltrædende lande mere intensivt for at sikre, at landenes lovgivning og praksis bringes på linje med EU-niveauet. Landenes bestræbelser på at forberede sig på at deltage i EU's udviklingssamarbejde vil blive evalueret i denne kontekst. Med henblik herpå må de tiltrædende lande sikre, at de har den administrative kapacitet til at deltage i udformningen af udviklingssamarbejdet og er i stand til at bidrage økonomisk til Den Europæiske Udviklingsfond.